ওদের ছোট্ট দলটা রাস্তায় আরও দু চারজন করে লোক পেতে পেতে বেশ একটা বড় দল হয়ে গিয়েছিল। ওরা সবাই তখন পার হচ্ছিল লম্বা এক দুঃখের পথ। দলটার প্রতিটি মানুষ তার নিজের দুঃখের বোঝা কাঁধে নিয়ে পথ হাঁটছিল। কিন্তু তাদের আশা - পথের শেষে রয়েছে শান্তি - নিরাপত্তা। তারা সবাই হারিয়ে এসেছে তাদের কোন না কোন প্রিয়জনকে। কিন্তু এখন আর সেসব ভাবনা নয় - চিন্তা খালি নিরাপদে এই পথ পার হয়ে যাওয়া। অনেক দূরে কে বা কারা মাটির বুক চিরে একটা গভীর দাগ কেটে রেখেছে - সে দাগ পেরোলেই সব কষ্টের শেষ। সারা দিন ধরে মানুষগুলো পথ হাঁটে। মাঝে হয়তো পাঁচ দশ মিনিট একটু চিঁড়ে ভিজিয়ে খেয়ে নেয়া - এক গাল মুড়ি চিবোন। নিজেদের মধ্যে সেসব ভাগ করে নিয়ে খাচ্ছে এই মানুষগুলো। তাতে সন্ধ্যা আর তার বাবার মতো লোকেরা, যারা খালি হাতেই বেরিয়ে পড়েছে - তারাও দুটো খেতে পাচ্ছে। তবে যাদের পুঁটলিতে খাবার রয়েছে তাদেরও স্বার্থবোধ মাথা চাড়া দিচ্ছে। যখন তারা দেখছে তাদের খাবারের পরিমাণ কমে আসছে তখন তারা আর পাশে হেঁটে চলা খালি হাতের লোকটার দিকে চিঁড়ে মুড়ি বাড়িয়ে ধরছে না। প্রাকৃতিক বেগ সারতে কেউ পেছিয়ে গেলে তাকেই আবার জোরে হেঁটে এসে দলকে ধরে নিতে হচ্ছে। দল থামছে না। আশা আর আতঙ্ক একই সঙ্গে তাড়িয়ে নিয়ে চলেছে দলটাকে। চলো, চলো, এগিয়ে চলো। আর কিছুদূর - তারপরই আসবে সেই নিশ্চিন্ত আশ্রয়।